Venäjän valtion media Sputnik uskoo osallistumisen Syyrian sotaan olleen hyväksi maan asebisneksille.

”Moskovan rajattu, mutta tehokas väliintulo Syyriassa on ollut silmiä avaava tapaus heille, jotka uskoivat, ettei Venäjän armeija toipuisi syöksykierteestä, johon se ajautui 1990-luvun alussa. Paljastuikin, että maan kunnianhimoinen uudistus- ja aseistautumishanke olikin todellisuutta, eikä sci-fiä”, Venäjän valtiollinen media Sputnik kirjoittaa.

Sputnikin artikkelissa siteerataan muun muassa Vice Newsin juttua, jossa Venäjän asevoimien asiantuntija Michael Kofman toteaa, että nyt nähdyn kaltaista operaatiota olisi vielä vähän aikaa sitten pidetty puhtaana tieteisfiktiona.

Sputnikin mukaan Venäjän asevoimien modernisaatio-ohjelma on kuitenkin kantanut hedelmää. Se kertoo asevoimien saaneen viime aikoina käyttöönsä runsaasti uutta kalustoa.

Jutussa annetaan valtion mediaksi erikoinen näkökulma Syyrian konfliktiin.

”Venäjä on käyttänyt viime viikolla merkittävästi kevennettyä Syyrian operaatiotaan esitelläkseen joitakin arsenaalinsa parhaita aseita. Lopulta kyse oli todennäköisesti fiksusta bisnesratkaisusta maailman toiseksi suurimmalle aseiden viejälle”, Sputnikin artikkelissa todetaan.

Sen jälkeen media listaa eri aseita, joita Venäjä on käyttänyt Syyriassa.